Kenpä virren viertäjäksi?
Kevät kukat kultapäiset
 nosti Karjalan saloille.
 Kylvi nurmen nukkaheinän,
 puki puiden virvet vihreen,
 järven silmiin sinivälkkeen
 ujon niinkuin ensilemmen.
 Unelmissa kevätnousun
 salot synkät saartelihe
 vartoen, kuin kaukokesää –
 Karjalan kevätkisoja,
 nuorenpolven pajatusta,
 laskemista uuden laulun...

 Kenpä virren viertäjäksi,
 muistosanain saattajaksi?

 Missä tähdet yksinäiset,
 taivahan tulikipinät,
 siljat silmät säteilivät
 tahi kuuhut kuunteli,
 nukkui moni nuorukainen,
 puna-aatteen puolustaja,
 konsa hyinen halla haukkui
 revontulten räiskehessä –
 pakkasessa hongat paukkui.
 Joka suossa surmanloukku,
 veljeshauta vetelässä,
 kuusen alla – kalmistola...

 Täynnä salot sankareita
 tunturit sodantuhoja,
 Karjalassa kaatuneita
 eestä nuoren Neuvostolan.
 Siellä veljet vainajina
 odottavat laulajaansa...

 Kenpä virren viertäjäksi,
 muistosanain saattajaksi?

 Niinkuin hiisi harmaa pilvi
 päivän kaiken pimittänyt...
 Niinkuin kalat kosken alla
 vaiti oli maa ja vesi,
 vaiti metsäin tuhatkielet...

 Vainolainen vainottuna
 painui rajan taakse pesiin.
 Miesten rippeet rintamilta
 voittajina astui esiin.

 Kutsui kuuset kaatajia,
 ikihongat hakkaajia –
 parturia naavaparrat.
 Kosken kuohut, virranvirit
 kutsui voimankäyttäjätä,
 kirvehen ja kuokan miestä,
 joka taian voisi tehdä
 sirpillä ja vasaralla:
 niittymaiksi suot sulavat,
 hallansilmät pientareiksi...

 Neuvostola nostettihin
 kaiken rahvaan raatamana.
 Nousi sahat niemekkeille;
 niistä laudat valkorinnat
 maailman teille taivalteli.
 Muuttui leipä valkoiseksi,
 pettu pöydältä katosi...

 Kasvoi kylät Karjalassa
 versoen kuin riippakoivu.
 Missä ennen kirkko kykki –
 pimeyden saarnatuoli,
 laiska pappi pajatteli –
 siellä nyt on lukutupa,
 punanurkka on ja koulu
 rahvaan lasten opastua,
 valkopäiden vaurastua.

 Sinisillä salomailla
 kajahtelee karjankellot.
 Soilla heinä heilimöipi,
 kumartelee kultavarsi.
 Uuden kylän kynnyksellä
 vihertävät viljapellot...

 Kenpä virren viertäjäksi,
 muistosanain saattajaksi?

1928

Ragnar Rusko